Μάθιου ΜακΚόναχι

Βιογραφία

Ο Μάθιου Ντέιβιντ ΜακΚόναχι γεννήθηκε στις 4 Νοεμβρίου 1969 στο Τέξας. Η μητέρα του, Μαίρη Κάθλιν (γεννημένη ως ΜακΚέιμπ το 1932), είναι πρώην δασκάλα σε παιδικό σταθμό και δημοσιευμένη συγγραφέας που δίδαξε τον ΜακΚόναχι. Η καταγωγή της ήταν από το Τρέντον του Νιου Τζέρσεϊ. Ο πατέρας του, Τζέιμς Ντόναλντ ΜακΚόναχι, ήταν από την Λουιζιάνα και διηύθυνε μια πετρελαϊκή εταιρεία ; έπαιζε στις ποδοσφαιρικές ομάδες των κολλεγίων Kentucky Wildcats και Ηouston Cougars. Το 1953 ο πατέρας του αποβλήθηκε στον 27ο γύρο από τους Green Bay Packers του NFL. Αποσύρθηκε προτού ξεκινήσει η σεζόν και δεν έπαιξε ποτέ σε ένα επίσημο παιχνίδι στο NFL.
Οι γονείς του ΜακΚόναχι παντρεύτηκαν συνολικά τρεις φορές, έχοντας πάρει δυο φορές διαζύγιο. Έχει δυο μεγαλύτερους αδερφούς : τον Μάικλ Πάτρικ ΜακΚόναχι (γεννημένος το 1954) και τον Πάτρικ Τζέιμς ΜακΚόναχι (γεννημένος το 1963, υιοθετημένος). Ο Μάικλ είναι ένας αυτοδημιούργητος εκατομμυριούχος ο οποίος πρωταγωνιστεί στην σειρά ντοκιμαντέρ του CNBC West Texas Investors Club.
Η καταγωγή του ΜακΚόναχι είναι αγγλική, γερμανική, ιρλανδική και σουηδική. Μεγάλωσε ως μεθοδιστής.
Ο ΜακΚόναχι μετακόμισε στο Τέξας το 1980 όπου φοίτησε στο γυμνάσιο του Longview. Έζησε στην Αυστραλία για έναν χρόνο, στο Warnervale της Νέας Νότιας Ουαλίας. Φοίτησε στο Πανεπιστήμιο του Τέξας στο Ώστιν όπου συμμετείχε στην αδελφότητα Δέλτα Ταυ Δέλτα. Ξεκίνησε τις σπουδές του το φθινόπωρο του 1989 και αποφοίτησε την άνοιξη του 1993 με πτυχίο στο Ραδιόφωνο-Τηλεόραση-Κινηματογράφος. Το αρχικό του σχέδιο είχε αλλάξει καθώς ήθελε να φοιτήσει στο Πανεπιστήμιο Southern Methodist μέχρι που ένας από τους αδερφούς του τού είπε ότι τα δίδακτρα για αυτό το ιδιωτικό πανεπιστήμιο θα ήταν ένα βάρος στα εισοδήματα της οικογένειας. Είχε επίσης σχεδιάσει να φοιτήσει στην νομική σχολή μετά την αποφοίτησή του από το κολέγιο αλλά συνειδητοποίησε ότι δεν τον ενδιέφερε να γίνει δικηγόρος.

Προσωπική ζωή

Ο ΜακΚόναχι συνάντησε την βραζιλιάνα Καμίλα Άλβες, μοντέλο και τηλεοπτική παρουσιάστρια, το 2006. Το ζευγάρι αρραβωνιάστηκε στις 25 Δεκεμβρίου 2011 και παντρεύτηκαν σε μια ιδιωτική καθολική τελετή στις 9 Ιουνίου 2012 στο Ώστιν του Τέξας όπου κατοικούν μέχρι σήμερα. Έχουν αποκτήσει τρία παιδιά : τους γιους Λέβι Άλβες ΜακΚόναχι (7 Ιουλίου 2008) και Λίβινγκστον Άλβες ΜακΚόναχι (28 Δεκεμβρίου 2012) και την κόρη Βίντα Άλβες ΜακΚόναχι (3 Ιανουαρίου 2010).
Ο ΜακΚόναχι ξεκίνησε την οργάνωση Just Keep Living, η οποία ασχολείται με το "να βοηθά τους εφήβους να διάγουν ενεργούς βίους και να κάνουν υγιείς επιλογές ώστε να γίνουν σπουδαίοι άνδρες και γυναίκες". Στις 25 Φεβρουαρίου 2016 ο ΜακΚόναχι έλαβε το βραβείο Δημιουργικής Συνείδησης από την unite4humanity για το έργο του μέσω της οργάνωσής του.
Ο ΜακΚόναχι διέσωσε αρκετά κατοικίδια που έμειναν αδέσποτα μετά τις καταστροφές στην Νέα Ορλεάνη από τον τυφώνα Κατρίνα. Το 2006 διέσωσε μια γάτα από δυο νέους στο πάρκο Σέρμαν Όουκς της Καλιφόρνια προτού αυτοί προλάβουν να της βάλουν φωτιά.
Ο ΜακΚόναχι διδάσκει μαθήματα υποκριτικής στο Πανεπιστήμιο του Ώστιν με την πρώτη του διάλεξη να έχει θέμα τα γυρίσματα της ταινίας του 2006 Free State of Jones. Στην δεύτερη διάλεξη συνεργάστηκε με τον σκηνοθέτη του The Hunger Games Γκάρυ Ρος και τον καθηγητή πανεπιστημίου Σκοτ Ράις. Η σειρά μαθημάτων στο πανεπιστήμιο είναι ανοιχτή σε όλες τις ηλικίες. Δεν υπάρχουν προαπαιτούμενα μαθήματα ή χρηματική συμμετοχή για την παρακολούθηση αυτών των μαθημάτων που διεξάγονται μια φορά την εβδομάδα.
Ο ΜακΚόναχι υποστηρίζει τις αθλητικές δραστηριότητες του Πανεπιστημίου του Ώστιν και παρακολουθεί συχνά τους ποδοσφαιρικούς αγώνες των Texas Longhorns.